Internacia Filmfestivalo de Kairo

La Kaira Internacia Filmfestivalo (, angle: Cairo International Film Festival, akronime CIFF) estas ĉiujara internacia filmfestivalo okazigita en la ĉefurbo de Egiptio, Kairo.

Ĝi estas la sola A-lista filmfestivalo en la araba mondo kaj Afriko, tiel akreditita de la Internacia Federacio de Asocioj de Kinoproduktoroj.

La festivalo estas konsiderata tre serioza ŝanco por egiptoj esti eksponitaj al filmoj ekster Egiptio, krom usonaj filmoj el Holivudo, kaj tiel koni novajn kulturojn.

Ekde 1988, la Kaira Filmfestivalo okazas ĉe la Kaira Nacia Kultura Centro, specife ĉe la Kaira Operejo.

Ĝia ĉefa premio estas la Ora Piramido.

 Historio 
La festivalo komenciĝis en 1976 kaj estis la unua internacia filmfestivalo okazinta en la araba mondo, kaj ĝenerale, en la tuta Mezoriento. Ĝi ankaŭ estas la plej malnova kaj sole internacia konkurenciva filmfestivalo agnoskita de FIAPF en la Proksima Oriento kaj Afriko.

Ĝi okazis ĉiujare ekde sia komenco, en la vintraj monatoj (novembro-decembro), krom en 2011 kaj 2013, kiam ĝi estis nuligita pro buĝetaj limigoj kaj politika malstabileco (vidu Araba printempo).

Unu el la inspiroj de la filmfestivalo estis la kritikisto Kamal el-Mallakh, kiu ĉeestis la Berlinale en 1975. Ĉi tiu periodo markis la oran epokon de egipta kino kaj la komencon de bonega nacia kaj arablingva filmindustrio, ankoraŭ la plej granda en la araba mondo nuntempe.

Je la unua festivalo en 1976, ĉirkaŭ 100 filmoj el 33 landoj estis prezentitaj, 14 filmoj el 14 landoj konkuris pri la ĉefa premio. Tra la jaroj, la asocioj administrantaj la festivalon ŝanĝiĝis sed ekde ĝia komenco ĝi estis sub la patroneco de la Egipta Ministerio de Kulturo.

Multaj steluloj de la monda kino fariĝis gastoj kaj gajnintoj de la Internacia Filmfestivalo de Kairo: Omar Sharif, Claudia Cardinale, John Malkovich, Nicolas Cage, Sophia Loren, Gina Lollobrigida, Salma Hayek, Marcello Mastroianni, Kurt Russell, Peter O'Toole, kaj ankaŭ mondfamaj filmreĝisoroj - Robert Wise, Elia Kazan, Oliver Stone, Michelangelo Antonioni kaj multaj aliaj.

 Referencoj 

 Eksteraj ligiloj 


 Cairo International Film Festival ĉe la Interreta filma datumbazo
 Historio kaj fono de la Kaira Filmfestivalo

Kategorio:Filmfestivaloj en Egiptio
Kategorio:Kairo